În încercarea disperată de a reduce deficitul bugetar și de a se încadra în jalonul PNRR care prevede reformarea sistemului fiscal, guvernul României a cerut și asistența Băncii Mondiale. Recomandările Băncii Mondiale urmăresc creșterea veniturilor fiscale, recomandare pe care de altfel și Consiliul Fiscal o face cu multă râvnă, în schimb nu se apleacă la fel de mult și asupra cheltuielilor bugetare, în orice caz nu la fel de cu multă râvnă. Din recomandările făcute, cele legate de microîntreprinderi sunt realizate în proporție de aproape 100%, în schimb alte propuneri, mai ales cele legate de marile companii sau de impozitarea progresivă, nu prea au fost implementate. Sigur, o să se spună că s-a introdus impozitul de 1% pentru companiile cu cifră de afaceri mai mare de 50 milioane de euro, dar și această măsură a fost diluată cu modul de calcul al acestei cifre de afaceri la care se aplică 1%. Mai mult, ce se face cu intervalul 500.000 euro – 50 milioane de euro? Băncile au primit măsuri compensatorii pentru impozitul suplimentar introdus cu Legea 296/2023, vezi obligativitatea introducerii POS-ului, plafoanele de numerar etc.
Revenind la încasatorul de serviciu, adică microîntreprindere, iată propunerile Băncii Mondiale și stadiul de realizarea a acestora, pentru perioada 2023-2025:
Reforma propusă:
1. Reducerea pragului de eligibilitate pentru microîntreprinderi. Stadiu de realizare: realizat
2. Reevaluarea cotei corespunzătoare a impozitului pe cifra de afaceri și, dacă este necesar, ajustarea cotei. Stadiu de realizare: realizat
Scenariul de realizare:
1. Reducerea treptată a pragului pentru microîntreprinderi către pragul de înregistrare în scopuri de TVA. Stadiu de realizare: realizat
2. Măsuri pentru a preveni divizarea microîntreprinderilor. Stadiu de realizare: realizat
3. Simplificarea regimului prin trecerea la un impozit pur prin cifra de afaceri, fără a permite ajustări. Stadiu de realizare: realizat
4. Evaluarea marjelor medii de profit ale microîntreprinderilor pentru a adecva cotele de impunere. Stadiu de realizare: s-a propus un prag de 30% a rentabilității calculat ca raport dintre profit și cifra de afaceri, dar nu s-a implementat până în acest moment.
După cum se vede, în ceea ce privește microîntreprinderile, Moș Crăciun a sosit deja, dar nu a venit ca să dea, ci ca să ia! Păi ăsta nu mai e Moș Crăciun, este Moș Gerilă de-a dreptul!
Sărbători fericite românilor, oriunde v-ați afla!